Montpellier soek Reinach met seer hart | Netwerk24
Deur Hendrik Cronjé 16 September 2019 18:45
Die skrumskakel Cobus Reinach kan straks na die Wêreldbekertoernooi by die Franse klubspan Montpellier aansluit.Foto: Gallo Images
Hulle beskou hom as die geskikte plaasvervanger vir Ruan Pienaar wat sedert die Curriebekerreeks terug by die Cheetahs is.
Die Franse rugbykoerant Midi Olympique het die nuus oor Montpellier se poging om Reinach te kontrakteer, onthul.
Die 29-jarige Reinach, een van die drie skrumskakels in die Bokke se Wêreldbeker-groep, was dié seisoen een van Northampton Saints se sterre deur nie minder nie as 12 drieë in 21 wedstryde te druk.
Hy is ook as een van die vyf Spelers van die Seisoen in die Engelse Premierliga benoem.
Reinach speel van 2017 af vir Northampton en sal 'n groot leemte by sy Engelse klubspan laat as hy wel later besluit om te skuif.
Netwerk24 kan bevestig dat Reinach nog 'n bindende kontrak tot 30 Junie 2020 met Northampton Saints het. In die stadium het Montpellier net navrae oor die moontlikheid van so skuif gedoen.
Reinach se aandag is nou eers op op die Wêreldbeker gerig. Hy sal eers daarna aandag aan Montpellier se belangstelling gee.
Verskeie stappe en prosesse moet ook eers gevolg word voordat hy 'n besluit kan neem.
Montpellier soek na 'n skrumskakel nadat Pienaar wat van 2017 vir hulle gespeel het, vroeër vanjaar besluit het om sy kontrak daar kort te knip en na sy familie in Bloemfontein terug te keer.
Die 35-jarige Pienaar het dadelik groot impak by die Cheetahs gemaak deur hulle te help om die Curriebeker te verower.
Montpellier het vanjaar al 'n aantal goeie inkopies gemaak, waarvan Handré Pollard se naam bo-aan die lys verskyn. Pollard sal hom ná die Wêreldbeker daar aansluit.
Die Franse klubspan het ook Suid-Afrikaanse skolesterre soos Kade Wolhuter, Robbie Rodgers (albei Paul Roos) en Marcell Muller (Grey Kollege) gekontrakteer.
Montpellier sal 'n yslike slag slaan as hulle Reinach kan lok.
Reinach sal nie enige rol in Saterdag se Wêreldbeker-groepwedstryd teen die All Blacks in Jokohama speel nie.
Faf de Klerk sal Pollard se skakelmaat in die verwagte rillerstryd wees wat in nat toestande kan plaasvind met reën wat voorspel word. Herschel Jantjies sal die plaasvervanger-skrumskakel wees.